得了翁書并寄石芝云其味初淡中苦已而發甘鮮有此味者感而賦詩
作者：李綱
朝代：宋

paragraphs: 海日氣射蒼崖根，石上生枝乾蘚文。
構梯採掇資好事，中有至味難爲言。
豈惟食淡兼攻苦，嚼蠟茹荼多欲吐。
清甘徐發齒頰間，潄以寒泉如飲乳。
幽人贈我意已深，一掬可比千黄金。
世間此味知者鮮，往往既吐還追尋。
我欲持之獻君子，自古至言多逆耳。
願於苦處辨忠良，若待迴甘真晚矣。